
SUĠĠERIMENTI
Il-Kumitat għal-Libertajiet Ċivili, il-Ġustizzja u l-Intern jistieden lill-Kumitat għall-Kontroll tal-Baġit, bħala l-kumitat responsabbli, biex jinkorpora s-suġġerimenti li ġejjin fil-mozzjoni għal riżoluzzjoni tiegħu:
[bookmark: restart]1.	Jilqa’ l-fatt li l-Qorti tal-Awdituri (il-“Qorti”) iddikjarat it-tranżazzjonijiet li fuqhom huma bbażati l-kontijiet annwali taċ-Ċentru Ewropew għall-Monitoraġġ tad-Droga u d-Dipendenza fuq id-Droga (iċ-“Ċentru”) għas-sena finanzjarja 2022 bħala legali u regolari fl-aspetti materjali kollha; jinnota li, skont ir-Rapport Annwali tal-Qorti dwar l-aġenziji tal-UE għas-sena 2022, il-baġit tiegħu fl-2022 ammonta għal EUR 26 miljun, li jirrappreżenta żieda ta’ 4 % meta mqabbel mal-2021 (EUR 25 miljun), filwaqt li n-numru tal-persunal tiegħu baqa’ l-istess skont id-deċiżjoni tal-Awtorità Baġitarja rilevanti;
2.	Jilqa’ l-fatt li ttieħdu azzjonijiet korrettivi xierqa biex tiġi indirizzata l-osservazzjoni tas-snin preċedenti tal-Qorti; jilqa’ l-pubblikazzjoni emblematika ta’ kull sena, ir-Rapport Ewropew dwar id-Drogi 2022, il-Bullettin Statistiku 2022 u l-valur miżjud tas-Sistema ta’ Twissija Bikrija tal-UE dwar sustanzi psikoattivi ġodda li fl-2022 għalqet 25 sena taħt l-amministrazzjoni taċ-Ċentru; jilqa’ l-ħruġ ta’ 69 pubblikazzjoni, li jinkludu seba’ gwidi żgħar u tliet sezzjonijiet enfasizzati fil-qafas tar-rapport emblematiku taċ-Ċentru "Health and Social Responses to Drug Problems: A European Guide" (Rispons Soċjali u tas-Saħħa għall-Problemi tad-Droga: Gwida Ewropea); jilqa’ l-organizzazzjoni tar-raba’ Konferenza Ewropea dwar l-Imġiba ta’ Dipendenza u d-Dipendenzi organizzata b’mod konġunt miċ-Ċentru u s-sħab tiegħu; iħeġġeġ liċ-Ċentru jkompli l-attivitajiet tiegħu ta’ kondiviżjoni tal-għarfien;
3.	Jilqa’ l-attivitajiet ta’ taħriġ fil-qasam tad-drogi bil-parteċipazzjoni ta’ 609 professjonist tal-infurzar tal-liġi mill-UE u sħab tal-proġett ta’ kooperazzjoni teknika mwettqa miċ-Ċentru f’kooperazzjoni mal-Aġenzija tal-Unjoni Ewropea għat-Taħriġ fl-Infurzar tal-Liġi (CEPOL); jilqa’ l-fatt li kważi 950 professjonist li jaħdmu fil-qasam tad-drogi, inklużi uffiċjali tal-infurzar tal-liġi u dawk li jfasslu l-politika, irċevew taħriġ fiċ-Ċentru matul l-2022, filwaqt li madwar 1 200 professjonist li jaħdmu fil-qasam tad-drogi pparteċipaw għas-seba’ webinars organizzati miċ-Ċentru; jenfasizza r-rwol importanti taċ-Ċentru biex jipprovdi lil dawk li jfasslu l-politika u lill-prattikanti b’analiżi u informazzjoni bbażati fuq is-saħħa pubblika fir-rigward tad-drogi u d-dipendenza fuq id-droga;
4.	Jilqa’ l-isforzi bla heda taċ-Ċentru biex jenfasizza l-aspetti soċjali tad-drogi u l-impatt tagħhom fuq is-soċjetà, jippromovi politiki ta’ riintegrazzjoni soċjali għal dawk li jużaw id-droga, u jindirizza s-suġġett tad-drogi b’approċċ multidixxiplinari; iqis li huwa essenzjali li titkompla s-sensibilizzazzjoni dwar l-importanza tal-prevenzjoni u ta’ approċċ innovattiv ibbażat fuq is-saħħa mentali għall-politiki dwar id-drogi;
5.	Ifakkar li l-ħidma taċ-Ċentru hija bbażata fuq kapaċità strateġika ta’ valutazzjoni tat-theddid għas-saħħa u s-sigurtà bbażata fuq l-evidenza biex jiġu identifikati fi stadju bikri żviluppi ġodda tal-fenomenu tad-drogi li għandhom il-potenzjal li jkollhom impatt negattiv fuq is-saħħa, il-kwistjonijiet soċjali, is-sikurezza jew is-sigurtà fl-Unjoni; ifakkar li l-valutazzjoni tat-trattament tas-saħħa għandha tkun riflessa bl-istess mod fil-ħidma taċ-Ċentru;
6.	Jilqa’ l-progress li sar miċ-Ċentru fl-ambitu ta’ analiżi fil-fond konġunta dwar is-Swieq tad-Droga fl-UE, f’kollaborazzjoni mal-Europol, b’moduli dwar drogi speċifiċi pubblikati matul l-2022 u b’oħrajn previsti fl-2023; jilqa’ l-ħidma fl-2022 dwar it-titjib tal-kwalità u d-disponibbiltà tad-data ewlenija dwar il-provvista, f’kollaborazzjoni mal-Punti ta’ Fokus Nazzjonali Reitox u l-Europol; jilqa’ l-implimentazzjoni tal-kompiti kollha taċ-Ċentru fl-ambitu tal-pjanijiet ta’ azzjoni operazzjonali tal-Pjattaforma Multidixxiplinari Kontra t-Theddid Kriminali għal dak li jirrigwarda l-kannabis, il-kokaina u l-eroina; ifakkar li t-traffikar tad-droga ġie identifikat bħala sors ewlieni ta’ profitt u mezz ta’ reklutaġġ għall-kriminalità organizzata u t-terroriżmu, u jissottolinja l-kontribut taċ-Ċentru għal Ewropa aktar sikura;
7.	Jilqa’ l-paġna tar-riżorsi, EMCDDA 4 Ukraine, maħluqa għall-professjonisti li jaħdmu fil-qasam tad-drogi fl-Ewropa u li jappoġġjaw lill-persuni spostati mill-Ukrajna; 
8.	Jilqa’ l-kooperazzjoni li għaddejja bejn iċ-Ċentru u l-pajjiżi sħab tal-Politika Ewropea tal-Viċinat fil-livell reġjonali, permezz tal-proġett ta’ assistenza teknika EU4MD, kif ukoll l-implimentazzjoni li għaddejja bħalissa tal-proġett bilaterali EMCDDA4GE mal-Georgia; jilqa’ l-istabbiliment ta’ sħubija uffiċjali fil-Programm ta’ Kooperazzjoni bejn l-Amerika Latina, il-Karibew u l-Unjoni Ewropea dwar il-Politiki dwar id-Drogi;
9.	Jilqa’ l-kooperazzjoni taċ-Ċentru ma’ aġenziji oħra u l-kontribut tiegħu għan-network tal-aġenziji tal-ĠAI; jilqa’ l-kooperazzjoni kontinwa taċ-Ċentru mal-aġenziji nazzjonali tad-drogi, pajjiżi terzi u organizzazzjonijiet internazzjonali bħall-UNODC u d-WHO;

